CELEX: 32016D2357
Language: el
Date: 2016-12-19 00:00:00
Title: Απόφαση (ΕΕ) 2016/2357 της Επιτροπής, της 19ης Δεκεμβρίου 2016, σχετικά με την έλλειψη ουσιαστικής συμμόρφωσης με τον κανονισμό (ΕΚ) αριθ. 216/2008 του Ευρωπαϊκού Κοινοβουλίου και του Συμβουλίου και τους εκτελεστικούς κανόνες του όσον αφορά τα πιστοποιητικά που εκδίδονται από την Αεροπορική Ακαδημία Ελλάδος (Α.ΑΚ.Ε.) και τα πτυχία κατά το Μέρος-66 που εκδίδονται βάσει των πιστοποιητικών αυτών [κοινοποιηθείσα υπό τον αριθμό C(2016) 8645]

21.12.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 348/72
            
         ΑΠΌΦΑΣΗ (ΕΕ) 2016/2357 ΤΗΣ ΕΠΙΤΡΟΠΉΣ
   της 19ης Δεκεμβρίου 2016
   σχετικά με την έλλειψη ουσιαστικής συμμόρφωσης με τον κανονισμό (ΕΚ) αριθ. 216/2008 του Ευρωπαϊκού Κοινοβουλίου και του Συμβουλίου και τους εκτελεστικούς κανόνες του όσον αφορά τα πιστοποιητικά που εκδίδονται από την Αεροπορική Ακαδημία Ελλάδος (Α.ΑΚ.Ε.) και τα πτυχία κατά το Μέρος-66 που εκδίδονται βάσει των πιστοποιητικών αυτών
   
      
         [κοινοποιηθείσα υπό τον αριθμό C(2016) 8645]
      
   
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 216/2008 του Ευρωπαϊκού Κοινοβουλίου και του Συμβουλίου, της 20ής Φεβρουαρίου 2008, για τη θέσπιση κοινών κανόνων στον τομέα της πολιτικής αεροπορίας και για την ίδρυση Ευρωπαϊκού Οργανισμού Ασφαλείας της Αεροπορίας, καθώς και για την κατάργηση της οδηγίας 91/670/ΕΟΚ του Συμβουλίου, του κανονισμού (ΕΚ) αριθ. 1592/2002 και της οδηγίας 2004/36/ΕΚ (1), και ιδίως το άρθρο 11 παράγραφος 2,
   Μετά από διαβούλευση με την επιτροπή ασφάλειας των αερομεταφορών,
   Εκτιμώντας τα ακόλουθα:
   
               (1)
            
            
               Τον Φεβρουάριο του 2014 ο Ευρωπαϊκός Οργανισμός Ασφάλειας της Αεροπορίας (εφεξής «ο Οργανισμός») πραγματοποίησε επιθεώρηση τυποποίησης της αξιοπλοΐας (AIR.EL.02.2014) στην Αρχή Πολιτικής Αεροπορίας (ΑΠΑ). Κατά τη διάρκεια της επιθεώρησης διαπιστώθηκε περίπτωση μη συμμόρφωσης, η οποία δημιουργεί πρόβλημα ασφάλειας εάν δεν διορθωθεί έγκαιρα (εύρημα κλάσης D), σύμφωνα με τον εκτελεστικό κανονισμό (ΕΕ) αριθ. 628/2013 της Επιτροπής (2) σχετικά με τις μεθόδους εργασίας του Οργανισμού κατά τη διεξαγωγή επιθεωρήσεων τυποποίησης και την παρακολούθηση της εφαρμογής των κανόνων του κανονισμού (ΕΚ) αριθ. 216/2008.
            
         
               (2)
            
            
               Η περίπτωση μη συμμόρφωσης αφορούσε εικαζόμενη απάτη σε εξετάσεις στον εκπαιδευτικό φορέα συντήρησης κατά το Μέρος-147, την Αεροπορική Ακαδημία Ελλάδος (Α.ΑΚ.Ε.), με αριθμό έγκρισης EL.147.0007. Εκφράστηκαν ανησυχίες όσον αφορά την ασφάλεια, λόγω του ενδεχομένου το αρμόδιο για την πιστοποίηση συντήρησης αεροσκαφών προσωπικό να έχει αποκτήσει πτυχίο κατά το Μέρος-66 με βάση πιστοποιητικά αναγνώρισης που εξέδωσε η Α.ΑΚ.Ε. βάσει του παραρτήματος III (Μέρος-66) του κανονισμού (ΕΕ) αριθ. 1321/2014 της Επιτροπής (3), στο πλαίσιο δραστηριοτήτων για τις οποίες υπάρχουν υπόνοιες απάτης, και να ασκεί δικαιώματα όπως η διάθεση αεροσκαφών σε λειτουργία έπειτα από συντήρηση χωρίς να διαθέτει τις απαιτούμενες βασικές γνώσεις για τα αεροσκάφη.
            
         
               (3)
            
            
               Στις 26 Φεβρουαρίου 2014 η ΑΠΑ ανακάλεσε την έγκριση της Α.ΑΚ.Ε. και ενημέρωσε τις αρμόδιες αρχές όλων των κρατών μελών για το ενδεχόμενο έκδοσης πλαστών πιστοποιητικών αναγνώρισης από την Α.ΑΚ.Ε.
            
         
               (4)
            
            
               Στις 3 Ιουλίου 2014 ο Οργανισμός και η ΑΠΑ συμφώνησαν σχέδιο διορθωτικών μέτρων, το οποίο περιλαμβάνει μεταξύ άλλων διερευνήσεις σχετικά με πιστοποιητικά αναγνώρισης που έχουν χρησιμοποιηθεί για την έκδοση πτυχίων κατά το Μέρος-66 από τις αρμόδιες αρχές κρατών μελών και σχετικά με πιστοποιητικά αναγνώρισης που δεν έχουν χρησιμοποιηθεί για την απόκτηση πτυχίων κατά το Μέρος-66.
            
         
               (5)
            
            
               Στις 9 Δεκεμβρίου 2014 ο Οργανισμός εξέδωσε το Ενημερωτικό Δελτίο Ασφάλειας (SIB αριθ. 2014-32), στο οποίο ενημερώνει για το ενδεχόμενο πρόβλημα ασφάλειας που συνδέεται με την εικαζόμενη απάτη σε εξετάσεις στην Α.ΑΚ.Ε. και συνιστά στις αρμόδιες αρχές των κρατών μελών να λάβουν συγκεκριμένα μέτρα ώστε να αντιμετωπιστεί η κατάσταση.
            
         
               (6)
            
            
               Τον Απρίλιο του 2016 ο Οργανισμός διενήργησε άλλη επιθεώρηση τυποποίησης στην ΑΠΑ. Κατά τη διάρκεια της επιθεώρησης αυτής, ο Οργανισμός επανεξέτασε το σχέδιο διορθωτικών μέτρων που είχε συμφωνηθεί και κατέληξε στο συμπέρασμα ότι η ΑΠΑ δεν κατόρθωσε να εφαρμόσει καταλλήλως τα συμφωνηθέντα μέτρα πριν από τις καταληκτικές ημερομηνίες που είχαν οριστεί. Κατά συνέπεια, τον Μάιο του 2016 ο Οργανισμός εξέδωσε συμπληρωματική έκθεση προς την ΑΠΑ, σύμφωνα με το άρθρο 22 παράγραφος 3 του εκτελεστικού κανονισμού (ΕΕ) αριθ. 628/2013.
            
         
               (7)
            
            
               Δεδομένου ότι η ΑΠΑ δεν προέβη σε επαρκείς διερευνήσεις της Α.ΑΚ.Ε. για τη διαπίστωση της απάτης που εικάζεται ότι διέπραξε ο φορέας αυτός και δεν έχει διερευνήσει πλήρως τα πτυχία κατά το Μέρος-66 που έχουν εκδοθεί με βάση τα πιστοποιητικά αναγνώρισης που εξέδωσε η Α.ΑΚ.Ε., το ενδεχόμενο πρόβλημα ασφάλειας παραμένει. Υπάρχουν ανησυχίες όσον αφορά τα πιστοποιητικά αναγνώρισης που εξέδωσε η Α.ΑΚ.Ε. για τις εξετάσεις των βασικών θεωρητικών γνώσεων σε τεχνικές ενότητες (ενότητες 7, 11, 12, 13, 14, 15, 16, 17).
            
         
               (8)
            
            
               Με βάση τα προαναφερθέντα, ο Οργανισμός ζήτησε από την Επιτροπή να διασφαλίσει ότι το άρθρο 11 παράγραφος 1 του κανονισμού (ΕΚ) αριθ. 216/2008 παύει να εφαρμόζεται για τα πιστοποιητικά αναγνώρισης εξετάσεων βασικών θεωρητικών γνώσεων σε τεχνικές ενότητες εκδοθέντων από την Α.ΑΚ.Ε. και τα πτυχία κατά το Μέρος-66 που εξέδωσαν οι αρμόδιες αρχές των κρατών μελών με βάση τα εν λόγω πιστοποιητικά αναγνώρισης. Επιπλέον, ο Οργανισμός υποστήριξε ότι οι εν λόγω αρμόδιες αρχές οφείλουν να λάβουν τα αναγκαία διορθωτικά μέτρα και μέτρα διασφάλισης για να αντιμετωπιστεί η διακινδύνευση της ασφάλειας.
            
         
               (9)
            
            
               Σύμφωνα με την ανάλυση του Οργανισμού, η Επιτροπή καταλήγει στο συμπέρασμα ότι η κατάσταση κατέδειξε συστημική αδυναμία της ΑΠΑ στα καθήκοντα και τις αρμοδιότητες εποπτείας της ασφάλειας, γεγονός που συνεπάγεται την έλλειψη επαρκών εγγυήσεων για τα πιστοποιητικά αναγνώρισης που έχουν εκδοθεί από την Α.ΑΚ.Ε. Ως εκ τούτου, είναι αναγκαίο οι ενδιαφερόμενες αρμόδιες αρχές να λάβουν διορθωτικά μέτρα ώστε να διασφαλιστεί το απαιτούμενο επίπεδο ασφάλειας υπό τις συνθήκες αυτές,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Έλλειψη ουσιαστικής συμμόρφωσης
   Τα ακόλουθα στοιχεία δεν πληρούν ουσιαστικά τον κανονισμό (ΕΚ) αριθ. 216/2008 και τους εκτελεστικούς κανόνες του:
   
               1.
            
            
               τα πιστοποιητικά αναγνώρισης εξετάσεων βασικών θεωρητικών γνώσεων σε τεχνικές ενότητες εκδοθέντων από την Αεροπορική Ακαδημία Ελλάδος (Α.ΑΚ.Ε.) σύμφωνα με το σημείο 147.A.145α)(4) και το προσάρτημα III του παραρτήματος IV (Μέρος-147) του κανονισμού (ΕΕ) αριθ. 1321/2014, τα οποία προσκομίζει ο αιτών ως δικαιολογητικά για την έκδοση πτυχίου κατά το Μέρος-66 από τις αρμόδιες αρχές σύμφωνα με το σημείο 66.B.100 του παραρτήματος III (Μέρος-66) του εν λόγω κανονισμού·
            
         
               2.
            
            
               τα πτυχία συντήρησης αεροσκαφών κατά το Μέρος-66 εκδοθέντα από τις αρμόδιες αρχές σύμφωνα με το παράρτημα III (Μέρος-66) του κανονισμού (ΕΕ) αριθ. 1321/2014 με βάση τα πιστοποιητικά αναγνώρισης εξετάσεων των βασικών θεωρητικών γνώσεων σε τεχνικές ενότητες που εξέδωσε η Α.ΑΚ.Ε. σύμφωνα με το σημείο 147.A.145α)(4) και το προσάρτημα III του παραρτήματος IV (Μέρος-147) του εν λόγω κανονισμού.
            
         Άρθρο 2
   Διορθωτικά μέτρα
   1.   Εντός 3 μηνών από την ημερομηνία κοινοποίησης της παρούσας απόφασης, οι αρμόδιες αρχές που εξέδωσαν πτυχία κατά το Μέρος-66 με βάση πιστοποιητικά αναγνώρισης εξετάσεων βασικών θεωρητικών γνώσεων σε τεχνικές ενότητες εκδοθέντων από την Α.ΑΚ.Ε. προβαίνουν σε επανεξέταση κάθε σχετικού πτυχίου κατά το Μέρος-66, λαμβάνοντας υπόψη, με την επιφύλαξη της παρούσας απόφασης, τις συστάσεις που περιέχει το Ενημερωτικό Δελτίο Ασφάλειας (SIB) του EASA αριθ. 2014-32, το οποίο εξέδωσε ο Οργανισμός στις 9 Δεκεμβρίου 2014, στην τελευταία αναθεωρημένη έκδοση.
   2.   Μετά την ολοκλήρωση της επανεξέτασης αυτής, οι αρμόδιες αρχές:
   
               α)
            
            
               εφόσον δικαιολογείται με βάση το άρθρο 1, περιορίζουν, αναστέλλουν ή ανακαλούν το πτυχίο κατά το Μέρος-66 σύμφωνα με το σημείο 66.B.500 του παραρτήματος III (Μέρος-66)· και
            
         
               β)
            
            
               σε κάθε περίπτωση, διαβιβάζουν στην Επιτροπή και στον Οργανισμό τα αποτελέσματα της επανεξέτασης.
            
         Άρθρο 3
   Αποδέκτες και δημοσίευση
   Η παρούσα απόφαση απευθύνεται στα κράτη μέλη.
   Δημοσιεύεται στην Επίσημη Εφημερίδα της Ευρωπαϊκής Ένωσης.
   
      Βρυξέλλες, 19 Δεκεμβρίου 2016.
      
         
            Για την Επιτροπή
         
         Violeta BULC
         
            Μέλος της Επιτροπής
         
      
   
   
      (1)  ΕΕ L 79 της 19.3.2008, σ. 1.
   
      (2)  Εκτελεστικός κανονισμός (ΕΕ) αριθ. 628/2013 της Επιτροπής, της 28ης Ιουνίου 2013, σχετικά με τις μεθόδους εργασίας του Ευρωπαϊκού Οργανισμού Ασφάλειας της Αεροπορίας κατά τη διεξαγωγή επιθεωρήσεων τυποποίησης και την παρακολούθηση της εφαρμογής των κανόνων του κανονισμού (ΕΚ) αριθ. 216/2008 του Ευρωπαϊκού Κοινοβουλίου και του Συμβουλίου και σχετικά με την κατάργηση του κανονισμού (ΕΚ) αριθ. 736/2006 της Επιτροπής (ΕΕ L 179 της 29.6.2013, σ. 46).
   
      (3)  Κανονισμός (ΕΕ) αριθ. 1321/2014 της Επιτροπής, της 26ης Νοεμβρίου 2014, για τη διαρκή αξιοπλοΐα του αεροσκάφους και των αεροναυτικών προϊόντων, εξαρτημάτων και εξοπλισμού και για την έγκριση των φορέων και του προσωπικού που είναι αρμόδιοι για τα εν λόγω καθήκοντα (ΕΕ L 362 της 17.12.2014, σ. 1).